እዋን ዝጠልቦ ተበግሶ

ካብ 1961 ክሳብ ግዜ ነጻነት ኣሽሓት መንእሰያት ናብ ተ.ሓ.ኤን ህዝባዊ ግንባርን ተሰሊፎም ምእንቲ ሃገሮም መስዋእቲ ብሂወቶም፣ብጉልበቶም፣ብፍልጠቶም፣ንዋቶምን ኣበርኪቶም እዮም። እቶም ኣብ ተ.ሓ.ኤ ዝተሰለፉ ተ.ሓ.ኤ ካብ ሜዳ ኤርትራ ብ1981 ምስ ወጸት እቲ ዝበዝሕ ሓይሊ ናብ ስደት እዩ ኣምሪሑ። ገለ ካብ’ዚ ክፋል በቲ ዝነበሮ ውድባዊ እምነት ክሳብ ሕጂ ከም ተቃዋሚ ሓይሊ ኣብ ስደት ይነብር ኣሎ። ዋላ ኤርትራ ሃገርና ነጻ ወጺኣ’ውን ነቲ ብህዝባዊ ግንባር ዝተረኽበ ዓወት ዘይተዋሕጠሎም ብዙሓት እዮም።

እዞም ካብ ሓንቲ ውድብ ናብ ስደት ዘምርሑ ንህዝባዊ ግንባር እንዳተቃወሙ ከም ተቃወምቲ ሓይሊ ብሓደ ተጠርኒፎም ብሓባር ክጓዓዙ ኣይካኣሉን። ኣብ’ዚ እዋን ልዕሊ 20 ዝኾና ጉጅለታት ክእከባን ክፍንጥሓን ይራኣያ ኣለዋ። ገለ ውልቀ-ሰባት ነቲ ስነኣእምራዊ ኣተሓሳስባ ናይ ሰባት ብምምዛዝ ከም ስራሕ ወሲዶም ዝነግዱሉን ናብራኦም ዘጣጥሕሉ መስርሕ ኮይኑ ይቅጽል ኣሎ።

ኩሉ ኤርትራዊ ስለምንታይ እዩ ኣብ ተ.ሓ.ኤ ወይ ህዝባዊ ግንባር ተሰሊፉ? መሰረታዊ ዕላማ ናይ ኩሉ ኤርትራዊ መንእሰይ ኣብዘን ክልተ ውድባት ዝስለፍ ዝነበረ ንኤርትራ ካብ ባዕዳዊ መግዛእቲ ሓራ ንምግባር እዩ። ዝበዝሕ ሰብ ድማ ንውሽጣዊ ኣካይዳ ናይ ክሊቲኤን ውድባት መርሚሩ ዝተሰለፈ ኣይነበረን። ብዝኾነ ግን እግሩ መሪሕዎ ናብተን ዝተሰለፈለን ውድባት ብዝተገብረሉ ምንቅቃሕን ጎስጓስን ኣብ ሓንጎል ናይኩሉ ተሰላፋይ ስነኣእምራዊ ዕግበት ወይ ፍትወት ናይቲ ዝተሰለፈሉ ውድብ ፈጢሩ። ስለዚ እዚ ኣብ ተ.ሓ.ኤ ዝተሰለፈ ሃገራዊ ዋላ ተ.ሓ.ኤ ምስተበታተነት እቲ ጀብሃዊ ሲዒቱ ፈጺሙ ካብ ሓንጎሉ ኣይተላቀቀን።

ከምቲ ኣቅዲመ ዝበልክዎ ኩሉ መንእሰይ ኤርትራዊ ናብዘን ውድባት ክስለፍ እንከሎ ምእንቲ ነጻነትን ሓርነትን ኤርትራ እዩ። እታ ኤርትራ እትብሃል ሃገር ድማ ተረኺባ ኣላ። ስለ’ዚ እቲ ሓደ ክገብሮ ዘይከኣለ እቲ ካልእ ኣካል ክገብሮ እንከሎ፣ እቲ ዘይገበረ ኣካል ብስራሕ ናይ’ቲ ዝሰርሐ ክሕጎስን ክድግፍን እዩ ዝግባእ።

ሓደ ሰብ ወይ ጉጅለ ወይ ውድብ ኣብ ሃገር መሰረት ከይገበረ ብዛዕባ ሃገር ክዛረብ ይግብኦ ድዩ? ሓንቲ ተኽሊ ክትጥጣዓልካን ክትፈርየልካ ኣብ ጡጡሕ ፍርያምን መሬት እንተዘይተኺልካያ ትጥጥዕ ድያ? እዚ ሕጂ ብሽም ተቃውሞ ኣብ ወጻኢ ኮይኑ ዝቅጽል ዘሎ መናውራታት ልክዕ ከምቲ ሓደ ተኽሊ ብዘይ ሱር ኣብ ሌጣ ጎልጎል ዝተዘርኤ እዩ። ካድራት ጀብሃ ንልዕሊ ኣርባዓ ዓመት ብስም ጀብሃ ህዝቢ ጉቡኡ ከይገብር ናብ ሃገሩ ተመሊሱ ምስ ስድራቤቱን ፈተውቱን ከይራኸብ እቲ ዝኸፍኤ ድማ ኤርትራ ብወያነን ኣሳሰይቱን ክትርኹመሽ፣ መንእሰይ ኣብ ክንዲ ኣብ ሃገሩ ናብ ሰደት ከምርሕ ቀጻሊ ጎስጓስ ምክያድ ዓቢ ገበን እዩ፣

እቶም ረብሓ ዘለዎም ጀብሃ እንዳበሉ ክቁዝሙ ክነብሩ መሰሎም እዩ። እቲ ሓፋሽ ተጋዳልይ ግን ኣብ’ዚ ዋላ ሓንቲ ርብሓ የብሉን። ኩሉ ነገር ብተዛማዲ ክርእይዎ ኣለዎም። ህ.ግንባር ካብ ተቃወምቲ ባሃልቲ ኣብ ሀገሩ ኮይኑ ሃገሩን ህዝቡን የገልግል ስለዘሎ ዝሓሸን ዝበለጸን እዩ። ኣርባዓ ዓመት ዘይተጠርነፈ ተቃዋሚ ብሕጂ ተጠርኒፉ ንህዝባዊ ግንባር የዕንዩ ካብ ስደት ተመሊሱ ሃገር ከማሓድር ህበይ ናብ ሰብ ክቅየር ይቀልል።

ሕጂ ዕድመ እንዳደፋእና ንኸይድ ኣልና። ንነብስና ካብ ሃገርና ገሊልና ነቶም ንወልዶም ደቅና ፈጺሞም ከም ዝጠፍኡ ንገብሮም ኣሎና።ኤርትራ ናይ ኩሉ ኤርትራዊ እያ። ዋላ እቲ ዕላማታት ናይ ህዝባዊ ግንባር ዘይኣምን ዓዱ በጺሑ ክምለስ ድዩ ኣብኡ ክነብር ናብርኡ ከካይድ ከም ዝኾነ ኣባል ህ. ግንባር ክሳብ ንሃገራዊ ድሕነት ዝፈታተን ሕማቅ ስራሕ ዘይሰርሐ ዝክልክሎ ኣካል የለን።

ኣብ ክንዲ ደቀይ ንክዛወር ንጃማይካ ሰዲዶሙኒ፣ ደቀይ ሒዘ ምዕባሌ ናይ ኢትዮጵያ ተዓዘበ ምባል፣ ሂወት ሓጻር እያ ነታ ብግብሪ ዝተቃለስናላን ዝተወለድናላን ኤርትራ መጺእና ንርኣያ። ምርኣይ ምእማን እዩ፣ ብዱሑር ድርቅና ንነብስናን ስድራቤትናን ኣይነጥፍእ። ደቅና ታሪኽ ጅግንነት ኣቦታቶም መጺኦም ይርኣይዎ። ከም’ቲ ብግዜ ውቤ ዝጸመመ ውቤ ኣንዳበለ ዝነብር ዝብሃል፣ ንሕና ድማ ጀብሃ እንዳበልና ኣብ መካነክ-ረውሕ ጠጠው ኣይንበል።

ህዝባዊ ግንባር ምስኡ ሓቢሩ ንክሰርሕ ዝደሊ ከም ብቅዓቱን ክእለቱን ዘዋስእ ውድብ እዩ። ንኣብነት እቶም ሳግምን ድሕሪ ነጻነት ምስ ህዝባዊ ግንባር ሓቢሮም ንክሰርሑ ናብ ኤርትራ ዝእተዉ ካብ ላዕለዎት ሓላፍነት ናይ ህ.ግ.ደ.ፍ፣ ሚንስትራት፣ኣማሓደርቲ፣ ኣምባሳደራት፣ ጀነራላትን…ቦታ ተዋሂብዎም ሃገሮም የገልግሉ ኣለዉ። እቲ ኣብ ግንባር ኣትዩ ከገልግል ዘይደሊ ድማ ዓዱ እንዳተመላለሰ ዝደልዮ ናይ ለውጢ ቃልሲ ከካይድ ዝኽልክሎ የለን። ስለዚ እዞም ብዕድመ ዝደፋእኩም ፍረ-ጻማ ቃልሱኹም ንክትርእዩን ምስ ሃገርኩምን ስድራቤትኩምን ገጽ ንገጽ ክትራኸቡ ሕጂ እዩ እዋኑ።

ገዲም ተጋዳሊትን ስነጥበባዊትን ጸሃይቱ በራኺ ነቲ ኣብ ልዕሊኣ ዝነበረ ስነ-ኣእሙራዊ ጸቅጢ ሲዒራ ዓዳ ምምላሳን፣ ሕጂ’ውን መስዋእታ ብሓበን እንዳዘከርኩ፣ ኣብ መሬታ ዓዳን ኣብ ኣስመራ ክትቅበር ምብቅዓ ዘሐብን እዩ። ካልኦት’ውን ናታ ኣሰር ክስዕቡ ተስፋ እገብር።በዚ ኣጋጣሚ ንዓኣ መንግስተ-ሰማያት የዋርሳ፣ ንስድራቤታን ፈተውታን መቃልስታን ድማ ጽንዓት ይሃብ።

እዚ ኣርእስቲ ንኣባላት ጀብሃ ጥራሕ ዝምልከት ዘይኮነ፣ ንኩሎም ኣብ ቃልሲ ብግልን ካብ ሃገሮም ሪሒቖም ዘለዉ ዓበይትን መንእሰያትን ዝምልከት እዩ።ዓባይ በጊዕ ዕያውታ ሒዛ ትጠፍእ ከይከውን ንገሩ፣ሓቢርና ጸላእትና ከነበርክኽ፣ ሃገርና ክንሃንጻን ደሞክራሲ ንክዕምብብ ኣድህቦና ናብ ሃገርና ይኹን።

ዓወት ንሓፋሽ!

ግርማይ የማነ

ርያድ 02/06/2018

tzinaat@gmail.com